นายกฯ ระบุ single gateway เป็นเพียงแนวคิดเพื่อความปลอดภัยโลกในไซเบอร์
นายกฯ ระบุ single gateway เป็นเพียงแนวคิดเพื่อความปลอดภัยโลกในไซเบอร์
2 ต.ค. 2558

พล.อ.ประยุทธ์ จันทรโอชา นายกรัฐมนตรีและหัวหน้าคณะรักษาความสงบแห่งชาติ(คสช.) เปิดเผยว่า สำหรับแนวคิดในการจัดตั้ง single gateway ว่า ยังไม่ได้สั่งให้ไปดำเนินการ เป็นเพียงการพูดคุยในที่ประชุมคณะรัฐมนตรี(ครม.) ให้ไปศึกษาแนวทางเท่านั้น 
โดยคำนึงถึงเรื่องความปลอดภัยการใช้งานในโลกไซเบอร์ ป้องกันการแฮกเกอร์ข้อมูล และคำนึงถึงการใช้งานเพื่อเอื้อประโยชน์ต่อการค้าการลงทุน และคำนึงถึงเรื่องการละเมิดสิทธิมนุษยชนด้วย
“ให้ไปศึกษาว่าความมั่นคงจะทำอย่างไร การค้าการลงทุนทำอย่างไร ใช้ระบบไอซีทีในการลงทุน แต่วันนี้มีการละเมิดกฏหมาย ละเมิดสิทธิมนุษยชนจะทำอย่างไร ซิงเกิลเกตเวย์จะแก้ได้หรือไม่ แล้วจะไปละเมิดสิทธิมนุษยชนหรือไม่ เป็นสิ่งที่ให้ไปดูตรงนี้ไม่ได้ทำอะไรทั้งสิ้น ยังไม่ได้สั่งอะไรเลย ตื่นเต้นอะไรกันไปได้ ผมอยู่เมืองนอกก็ไม่สบายใจ” พล.อ.ประยุทธ์ กล่าว
นายกรัฐมนตรี กล่าวว่า แนวทางที่มอบหมายให้ไปศึกษานั้นต้องไปสอบถามความเห็นจากประชาชนก่อนจะนำเข้าสู่ที่ประชุม ครม. และเรื่องนี้ต้องมีการหารือกับประเทศเพื่อนบ้าน ซึ่งโดยหลักคือการศึกษาว่าจะทำอย่างไรใหัการค้าการลงทุนมีความปลอดภัย การกระจายข่าวสารให้เป็นในทิศทางเดียวกัน และนอกเหนือจากในกลุ่มอาเซียน ทุกประเทศก็มีการศึกษาในเรื่องนี้ ซึ่งไม่อยากให้เกิดความตระหนก หรือการวิพากษ์วิจารณ์ให้เกิดความเสียหาย
 
 